ועדת הפנים והגנת הסביבה, כנסת 23, פרוטוקול מספר 58, 2020-08-24 10:00

מיכל (מיקי) חיימוביץ': בוקר טוב לכולם.

מיכל (מיקי) חיימוביץ': הדיון היום של ועדת הפנים והגנת הסביבה הוא בנושא תופעת שיטור היתר והאלימות המשטרתית כנגד ישראלים יוצאי אתיופיה.

מיכל (מיקי) חיימוביץ': אני רוצה לפתוח בדברים שאמר בזמנו המשנה בדימוס לנשיאת בית המשפט העליון אליקים רובינשטיין.

מיכל (מיקי) חיימוביץ': רובינשטיין, יושב ראש המועצה הציבורית המייעצת ליחידה הממשלתית לתיאום המאבק בגזענות, אמר את הדברים בפתיחה לדוח השנתי של היחידה והוא אמר ככה: 'במדינת ישראל, מדינה יהודית ודמוקרטית, שהכרזת העצמאות שלה חרתה, כאמור, על דגלה את השוויון, אין מקום לגזענות ואפליה.

מיכל (מיקי) חיימוביץ': תולדות העם היהודי, ששנאת ישראל ואנטישמיות ליווּהו מימי המקרא ועד הנה, ובוודאי בעידן בו מתגברות תופעות אנטישמיות, מטילות על מדינת ישראל חובה להיאבק בכל גילוי של גזענות בתוכה, כלפי יהודים וכלפי שאינם יהודים, כל אדם באשר הוא אדם'.

מיכל (מיקי) חיימוביץ': אני יודעת שאולי היו כאלה שחשבו למה דווקא עכשיו לשלב דיון כזה בנושא של תופעת שיטור היתר והאלימות המשטרתית כנגד יוצאי אתיופיה, בתקופה שאנחנו נמצאים בה היום, של משבר רפואי, חברתי, פיננסי, משברים מבית, הסלמה בדרום, תופעת אונס נוראית והתנגשויות אלימות פה בבלפור.

מיכל (מיקי) חיימוביץ': אז באמת למה דווקא עכשיו בתוך כל הסערות האלה שמתחוללות בקרבנו בחרתי לקיים את הדיון הזה על היחס וההתנהלות של המשטרה כלפי יוצאי אתיופיה?

מיכל (מיקי) חיימוביץ': והתשובה היא שכן, דווקא עכשיו לפני הפיצוץ הבא, לפני ההזנחה הבאה, לפני ההרוג הבא, לפני הקרע הבא, לפני המשבר הבא, אני חושבת שכן דווקא עכשיו.

מיכל (מיקי) חיימוביץ': לפני ארבע שנים, במסגרת העבודה העיתונאית שלי בתוכנית 'המערכת' יצא לי לראות מקרוב את הפנים של הגזענות.

מיכל (מיקי) חיימוביץ': אני זוכרת שליווינו אז שלושה צעירים יוצאי אתיופיה עם מצלמות נסתרות לשכונת יוקרה והספיקו כמה דקות, אני זוכרת שזה לקח ממש כמה דקות של ישיבה שקטה ורגועה של הנערים האלה על ספסל בפינת הרחוב על מנת להקפיץ למקום כוחות משטרה נכבדים.

מיכל (מיקי) חיימוביץ': הם עוררו חשד, הם היו שונים בנוף, הצבע שלהם לא היה נכון למה שרגילים שם, לא התאים לשכונה.

מיכל (מיקי) חיימוביץ': אלמלא גל גבאי, הכתבת שליוותה את הצעירים, לא הייתה קופצת מהניידת ומתערבת הם היו מסיימים את הלילה בתחנת מעצר, למרות שכל מה שהם עשו זה לשבת על ספסל בשכונה הלא נכונה.

מיכל (מיקי) חיימוביץ': השוטרים אפילו הודו בכך לעיני המצלמות.

מיכל (מיקי) חיימוביץ': אז אני לא יודעת כמה ממי שצופה בנו או נמצא כאן זכה לבלות לילה במעצר, אבל מהסיפורים שאני שמעתי מדובר בחוויה מאוד לא נעימה, בלשון המעטה, ועבור אנשים נורמטיביים במיוחד זה באמת דבר שמשאיר צלקות ולפעמים גם משנה חיים.

מיכל (מיקי) חיימוביץ': יכול להיות שאירוע אחד כזה קטן פשוט ישנה חיים של נער לכל חייו.

מיכל (מיקי) חיימוביץ': יש יותר מדי כאלה במהלך השנים האחרונות, וזה ממשיך, שמסתיימים בעצורים על לא עוול בכפם ואז הם נשארים עם צלקות וטראומה ולפעמים גם כתם וזה מה שיצר את משבר האמון המאוד מאוד מאוד חריף בין קהילה שלמה לרשויות האכיפה והמדינה.

מיכל (מיקי) חיימוביץ': אז כן, אז דווקא עכשיו אנחנו עושים את הדיון הזה, בלי סיבה או עילה מיוחדת, בלי משבר או מחאה המונית, דווקא עכשיו חשוב לעצור לרגע, לרכז את כל הגורמים שעוסקים בנושא הזה, לדבר על מה שנעשה ועל מה שעוד אפשר וצריך לעשות ביחס של הרשויות לצעירים יוצאי אתיופיה.

מיכל (מיקי) חיימוביץ': ובאמת לא פחות חשוב לשלוח מסר לאותו צעיר אתיופי מני רבים שנעצר אולי מעצר שווא לאחרונה, והיו לא מעטים כאלה גם השנה, ולהגיד לו שאנחנו לא מזניחים את הנושא הזה ולא שוכחים אותו ושאנחנו כאן כדי לפקח ולבקר ולשפר את הטעון שיפור גם כשהדבר הזה לא בכותרות וגם כשאין איזה קופון פוליטי לגזור.

מיכל (מיקי) חיימוביץ': אז אני אבקש מהמשתתפים להתייחס כל אחד בגזרתו לשיפור ומיגור היחס המפלה והאלים כלפי יוצאי אתיופיה, גם צעדים שצפויים בהמשך הדבר שאני מקווה שישנם.

מיכל (מיקי) חיימוביץ': אני מתנצלת מראש שהדיון היום יהיה קצר יותר ממה שאנחנו תכננו מלכתחילה, האירועים דרשו שאנחנו נכניס עוד דיון היום, אבל אני רואה בדיון הזה כראשון מבין סדרה של דיונים, זאת רק ההתחלה מבחינתי, כנראה שהוועדה הזאת תמשיך לשרוד לפחות עוד שלושה חודשים.

מיכל (מיקי) חיימוביץ': אני רוצה גם להודות לשרת העלייה והקליטה, פנינה תמנו שטה, שבשיחות שלי איתה שקיימנו היא חיזקה בי את ההכרה בצורך בדיון הזה ואני מפה מאחלת לה בריאות שלמה.

מיכל (מיקי) חיימוביץ': אני רוצה שנתחיל בסבב שלכם, חברי הכנסת, שכיבדו אותנו בנוכחותם.

מיכל (מיקי) חיימוביץ': חבר הכנסת יברקן, סגן השר לבטחון פנים, היה אמור להיות איתנו כאן, אבל נודע לו רק ממש עכשיו שהוא צריך להיכנס לבידוד, אז אולי נצליח לשמוע ממנו - - -

ג'אבר עסאקלה: מישהו התחבק איתו?

מיכל (מיקי) חיימוביץ': לא, לא הספקנו להתקרב אליו, אז הכול בסדר.

מיכל (מיקי) חיימוביץ': גם אני עברתי אתמול חקירה אפידמיולוגית, הכול בסדר, אנחנו פה.

מיכל (מיקי) חיימוביץ': אז נתחיל איתכם חברי הכנסת המכובדים, בבקשה, חבר הכנסת סעיד אלחרומי.

סעיד אלחרומי: תודה, גברתי היושבת ראש.

סעיד אלחרומי: אני חושב שזה דיון חשוב, זה לא הדיון הראשון בסוגיה הזאת, סוגיית ההתנכלות לאוכלוסייה האתיופית ולצעירים האתיופים בעיקר.

סעיד אלחרומי: אני כאן אשים את הזרקור על התופעה, התופעה עצמה.

סעיד אלחרומי: תיקחו לכם ערים שיש בהם ריכוזי אוכלוסייה אתיופית גבוהים, או שכונות מסוימות, קרית מלאכי למשל, שכונה בבאר שבע או שתיים, ועוד מקומות בארץ, המגמה או הנוהל שנעשה שהצעיר נעצר, קבוצת צעירים נעצרים, נפתח לו תיק פלילי והתמזל מזלו אם הוא לא יקבל מכות, אם הוא לא מוכה, ומביאים אותו לתחנה לשעות מסוימות ואחר כך הוא הולך הביתה במצב טוב.

סעיד אלחרומי: איפה העניין מידרדר?

סעיד אלחרומי: לצעיר הזה כבר נפתח תיק פלילי.

סעיד אלחרומי: במפגש השני עם השוטר או עם איש ביטחון כבר מיידית כשירשמו את מספר תעודת הזהות שלו הוא יופיע כאדם שיש לו עבר פלילי, לכן הסיטואציה תחמיר עוד יותר ואז יגידו לך כל מיני מלומדים שאחוז הפשיעה בקרב החברה האתיופית הוא גבוה.

סעיד אלחרומי: זה מזכיר לי את החברה שלי, הבדואית.

סעיד אלחרומי: אחוז הפשיעה הוא גבוה, אבל תכלס, מי שפתח את התיק הפלילי ללא שום סיבה בתחילת הדרך הוא זה שגרם למצב הזה.

סעיד אלחרומי: זה עניין הביצה והתרנגולת שהנושא הזה מתגלגל.

סעיד אלחרומי: לכן חשוב שהמפגש הראשון עם הצעיר האתיופי, עם יוצא העדה האתיופית, לא יסתיים בפתיחת תיק פלילי על לא דבר ואז גם אחוזי הפשיעה, הסטטיסטיקה תרד ואפשר גם לפתוח תוכניות אפילו למחיקת תיקים פליליים.

סעיד אלחרומי: אני ניסיתי את זה פעם ביישוב שלי, אבל אפשר לעשות את זה באופן רחב יותר, בעיקר בגילאי 15, 16, הנערים האלה שמבלים בעיקר בחופשות, בחופשת הקיץ ובחופשות אחרות.

סעיד אלחרומי: אז שוב, פתיחת התיקים הפליליים לצעירים האלה, בעצם יש כתם על הילד הזה ואז זה מלווה אותו לכל החיים.

מיכל (מיקי) חיימוביץ': נכון.

מיכל (מיקי) חיימוביץ': בבקשה, חבר הכנסת ג'אבר עסאקלה.

ג'אבר עסאקלה: תודה, גברתי היושבת ראש.

ג'אבר עסאקלה: אני חושב שהדיון הזה הוא דיון חשוב, מאוד אפילו.

ג'אבר עסאקלה: אני חושב שהגיע הזמן שוועדת הפנים והכנסת בכלל תתחיל לפקח באופן הדוק על המשטרה ועל ההתנהלות של המשטרה מול הציבור בכלל, אבל מול מה שנקרא גם יוצאי אתיופיה וגם ערבים.

ג'אבר עסאקלה: למעשה כשאנחנו מדברים על צבע העור, אני עד גם בעצמי, אני קצת שחרחר והיה לי ניסיון וחוויתי את נחת זרועה של המשטרה מספר פעמים, אני חושב שהיחס המפלה והעוין של שוטרים לכל מי שהוא שונה מהמיינסטרים של החברה בישראל, כלומר מהצבע הלבן, הבלונדיני וכו' וכו', הוא חשוד אוטומטית.

ג'אבר עסאקלה: אם הוא ערבי או אתיופי, לא משנה מה.

ג'אבר עסאקלה: אז אנחנו תפקידנו להביא בפני המשטרה את התמונה הקשה ולהראות להם מול המראה את הפרצוף האמיתי שלהם ולזה יש מילה אחת שמגדירה את זה, אני יודע שלא אוהבים להשתמש בה, אבל המשטרה מתנהגת בגזענות כלפי אוכלוסייה של יוצאי אתיופיה והאוכלוסייה הערבית.

מיכל (מיקי) חיימוביץ': תודה רבה.

מיכל (מיקי) חיימוביץ': חברת הכנסת מיכל קוטלר וונש.

מיכל וונש: תודה רבה, גברתי יושבת הראש.

מיכל וונש: תודה רבה על הדיון החשוב הזה.

מיכל וונש: אני רוצה לתת פריזמה קצת אחרת, כמשפטנית, כמי שחוקרת את הנושאים האלה וגם מתוך היכרות של התהליכים של פוליטיקה של זהויות ולתת אולי פרספקטיבה מעט אחרת שדיברנו עליה בכנסת בשבוע שעבר כאשר המשטרה, ולמעשה סגן השר שהגיע כדי להשיב ולא הגיע לדיון של הוועדה הבין משרדית שהוקמה בדיוק כדי לדון בנושא הזה ביוזמת בית הנשיא.

מיכל וונש: פה אני רוצה להציע זווית קצת אחרת.

מיכל וונש: אני חושבת שאנחנו עושים טעות מסוימת בזה שאנחנו מאפשרים שיח של פוליטיזציה או פרסונליזציה.

מיכל וונש: זאת אומרת לא מדובר בקבוצה אחת או אחרת, מדובר בכל הקבוצות גם יחד והמשטרה היא זאת שבסופו של דבר ברגע האמת, בין אם זה בטרגדיה של שיראל חבורה, או איאד אל חלאק, או יהודה ביאדגה, כולם ז"ל, המשטרה היא זאת שבסופו של דבר נמצאת ברגע האמת בעימות הזה.

מיכל וונש: לכן מה שצריך פה זה בכלל תהליך של אמת ופיוס, שבו המשטרה מכירה לא רק באחריות שלה ובחובה שלה, אלא מה שהייתי אומרת זה שהם צריכים להיות אלה שרוצים להוביל את התהליך הזה בחברה הישראלית לתיקון לטובת כלל האזרחים.

מיכל וונש: במגילת העצמאות, במדינה יהודית ודמוקרטית, המילה שוויון מופיעה בה עשרות פעמים, זה החזון והייעוד והערכים של מדינת ישראל כיהודית ודמוקרטית.

מיכל וונש: אני חושבת שהתפקיד של הוועדה הזאת זה לדרוש להוביל את התהליך הזה.

מיכל וונש: המשטרה היא זו שצריכה להיות, אנחנו לא צריכים לדרוש מהם להגיע לדיון, אלא שהם יבקשו מאיתנו לקיים את הדיונים הללו לטובת ה-72 השנים הבאות של מדינת ישראל, שאלה הם ערכיה.

מיכל וונש: שוב, הציטוט שהקראת פה, של ידידי היקר מאוד, השופט בדימוס המשנה לנשיאה אליקים רובינשטיין, מתוך המקום הזה, כשהוא הקים את הוועדה הזאת, אני חושבת שחשוב להתחבר ליעדים של הוועדה הזאת ואני הייתי מציעה להרחיב את היריעה, אדרבא, ולומר שלא מדובר בקבוצה זו או אחרת, מדובר בכל הקבוצות.

מיכל וונש: מדובר באחריות המשטרה בסופו של דבר להתמודד עם בעיה אמיתית שבה יש מושג באנגלית שנקרא intersectionality, שבא מתוך המובן של כלל הקבוצות במפגש שלהם עם המשטרה, וזה ייתן לנו להוביל תהליך ראוי, נכון ושאינו נלקח למקומות של קבוצה זו או אחרת או פוליטיזציה זו או אחרת.

מיכל (מיקי) חיימוביץ': אני מאוד מתחברת לדברים שלך על האחריות להוביל ואני חושבת שזה מה שיוביל אותנו בדיון שיהיה בשעה הבאה, כי אני חושבת שבאמת האחריות על המשטרה במקרים האלה להיות זו שמובילה ולוקחת אותנו למקומות הרבה יותר של חיבור.

ג'אבר עסאקלה: אגב, אחרי אירועי אוקטובר 2000, אחרי שנהרגו 13 צעירים ערבים, באמת היו מהלכים גם בתוך המשטרה והיה שיח והיו קוּרסים, אבל איכשהו עם חלוף השנים זה עבר להם.

ג'אבר עסאקלה: זה דעך.

מיכל וונש: אני רק רציתי להוסיף, זה לטובת כלל מדינת ישראל, של כל אזרחי מדינת ישראל, זה לא לקבוצה זו או אחרת.

מיכל וונש: מתוך התפיסה הזו צריך להוביל את הדברים.

מיכל (מיקי) חיימוביץ': ברור, אבל עם זאת אנחנו עדיין פה יש לנו בעיה ספציפית שצריך גם לדון בה.

מיכל וונש: כן.

מיכל (מיקי) חיימוביץ': חברת הכנסת סונדוס סאלח, בבקשה.

סונדוס סאלח: כבוד היושבת ראש, באמת אני מתחברת לדברים של חבריי.

סונדוס סאלח: נושא מאוד חשוב ודחוף, אבל יחד עם זאת הפילוח הזה, לאתיופים, לערבים, לתת קבוצות באוכלוסיות, זה מאוד מסוכן.

סונדוס סאלח: זה מעלה התנהגות חדשה, זה מתווה מדיניות חדשה, גם למשטרה שהיא מיטיבה לעשות זאת בהפגנות בהתייחסות מפלה, גזענית, כלפי אותן אוכלוסיות.

סונדוס סאלח: אם אנחנו מסתכלים בדפי הפייסבוק, בעיתונות, באתרים, זה הכול האלימות המשטרתית.

סונדוס סאלח: היום המשטרה היא כוח וקטלי

סונדוס סאלח: זטור לגלי אלימות ברחובות, בהפגנות, בכל מקום.

סונדוס סאלח: היא כבר לא איזה שהוא ארגון או קבוצה שאמורה לשמור על האזרחים, היא רחוקה מזה כל כך.

סונדוס סאלח: אין כללים ברורים איך עובדת המשטרה, איזה קווים מנחים אותה, איך מזהים את האנשים.

סונדוס סאלח: אנחנו רואים שבתקופה האחרונה זה עובד לפי צבע, אם אתה אתיופי או ערבי או תימני דומה לערבי אז הסיכוי שלך שהמשטרה תפגע בך הוא גדול יותר.

סונדוס סאלח: ועכשיו יש הידרדרות כל כך בוטה ומדאיגה, ההתנהגות של המשטרה כלפי אנשים עם צרכים מיוחדים, כלפי נשים.

סונדוס סאלח: אז הדיון צריך להיות על האלימות המשטרתית בכלל ולזה צריך כל שבוע דיון, אפילו כל יום דיון, אחרי כל הפגנה, אחרי כל ההתייחסות האכזרית והמצמררת של המשטרה.

סונדוס סאלח: אז אני מקווה שנפנה את הדיון לכיוון של האלימות המשטרתית ולא רק אוכלוסיות מסוימות.

מיכל (מיקי) חיימוביץ': כמו שאת יודעת, אנחנו עוסקים בזה לא מעט פה.

סונדוס סאלח: כן, אני יודעת, אבל הפילוח הזה מאוד מסוכן.

מיכל (מיקי) חיימוביץ': אני מסכימה איתך.

מיכל (מיקי) חיימוביץ': אנחנו לא נוריד את הרגל מהדוושה בדיון באמת על הנושא של האלימות המשטרתית, זה נושא מאוד מאוד מרכזי פה בוועדה, אבל יחד עם זאת אני חושבת שהסוגיה – גם באחרונה היו ואנחנו תיכף נשמע, ניתן להם תיכף את רשות הדיבור, אבל עדיין למרבה הצער, כל זמן שיש תופעות שהן קיצוניות לגבי אוכלוסיות מסוימות אנחנו צריכים גם לטפל בהן.

מיכל (מיקי) חיימוביץ': אבל אין ספק שהקריאה היא באופן כללי וגורף לגבי התנהגות המשטרה.

מיכל (מיקי) חיימוביץ': רם בן ברק, אני שמחה לראות שהתאוששת מהלילה הארוך.

רם בן ברק: מהלילה, כן, היה לנו כאן לילה עמוס, אבל העיקר שאין בחירות.

רם בן ברק: בוקר טוב, גברתי היושבת ראש.

רם בן ברק: זה נושא מאוד מאוד מורכב.

רם בן ברק: ראשית, אני רוצה לחזק את משטרת ישראל שבאמת עושה עבודה מאוד מאוד חשובה בכל תחומי החיים שאנחנו חיים בהם.

רם בן ברק: הם נמצאים כבר שבועות ארוכים ללא שבתות, ללא חגים, ללא יום וללא לילה והם מאבטחים הפגנות ונמצאים באירועים כאלה ואחרים, גם ביטחוניים וגם פליליים, ובסוף אני שואל את עצמי מי זה משטרת ישראל.

רם בן ברק: משטרת ישראל זה לא איזה שהוא גוף שהגיע לכאן מהירח, משטרת ישראל זה עם ישראל, יש שם ערבים, יש שם יהודים, יש שם אתיופים, יש שם אשכנזים וספרדים, יש שם דתיים וחילוניים.

רם בן ברק: משטרת ישראל זה עם ישראל.

רם בן ברק: זאת אומרת הבעיה היא לא בהכרח במשטרת ישראל, הבעיה היא בעם ישראל.

רם בן ברק: אנחנו, האנשים בכלל, כולנו, כולל מי שיושב כאן בוועדה כרגע, בכל אחד מאיתנו חבוי גזען ברמה כזאת או אחרת והגזענות זו מחלה ממארת שצריך להילחם בה יום ולילה.

רם בן ברק: אתה קם בבוקר ואתה צריך להגיד לעצמך:

רם בן ברק: אני רוצה להיות אדם לא גזען, כי לכולנו יש את הדעות הקדומות, לכולנו יש סטריאוטיפים בראש כשאנחנו רואים משהו וזה משהו שאנחנו צריכים להילחם בו.

רם בן ברק: זה מתמקד במשטרה כי המשטרה נמצאת בקו החזית אל מול אוכלוסיות ואל מול אירועים שהם בדרך כלל אירועים אלימים ושם זה בא לידי ביטוי בקיצוניות.

רם בן ברק: לכן אני חושב שצריכה לצאת מכאן קריאה למלחמה בגזענות, מלחמה ממוסדת בגזענות, שתתחיל בבתי הספר, בכיתות א', ותלווה את כל 12 שנות הלימוד וגם במשטרה צריכים לעשות תוכנית מיוחדת והכשרה מיוחדת לשוטרים ובסופו של דבר אין מקום לגזענות במדינת ישראל.

רם בן ברק: אנחנו מדינה מגוונת, עם הרבה צבעים והרבה דתות ואנחנו חברה אחת וצריכים ללמוד לחיות ביחד ולהילחם בזה ולא להרפות מהמלחמה הזאת ולו לרגע אחד.

ג'אבר עסאקלה: רם, עם כל הרצון הטוב שלי לקבל את מה שאתה אומר ולהבהיר אותו לעומק אני אומר שיש גזענות של האנשים, אבל יש גזענות ממוסדת שמתחילה מראש הממשלה שהוא מסית בעצמו נגד הערבים ונגד אחרים, וגם שרים.

ג'אבר עסאקלה: אתה יודע, המשטרה פועלת - - -

רם בן ברק: לצערי אני מסכים איתך.

ג'אבר עסאקלה: אתה יודע מה?

ג'אבר עסאקלה: זה מחלחל גם למקומות אחרים, למאבטחים, חברות אבטחה.

מיכל (מיקי) חיימוביץ': חבריי, חברי הכנסת היקרים, אתם תמיד אומרים דברים של טעם, אני מכבדת כל אחד ואחת, אבל אין לנו עוד הרבה זמן לדיון הזה ואני מאוד מאוד רוצה שדווקא אתם תשמעו קצת דברים מהשטח, שנדע על מה אנחנו מדברים פה כדי שזה יהיה אולי הבסיס לדיונים הבאים ובאמת נבין קצת האם הדברים עדיין כמו שאנחנו חושבים חמורים, או שאולי יש שיפור.

מיכל (מיקי) חיימוביץ': הרי הנושאים האלה כבר מדוברים בשנים האחרונות.

מיכל (מיקי) חיימוביץ': נתחיל אולי איתך, סיסאט פנטה.

מיכל (מיקי) חיימוביץ': סיסאט, אהלן.

מיכל (מיקי) חיימוביץ': רק תספר לנו קצת על הרקע שלך.

סיסאט פנטה: לי קוראים סיסאט פנטה, אני פעיל חברתי.

מיכל (מיקי) חיימוביץ': מאיפה אתה?

סיסאט פנטה: אני פעיל חברתי מ-2015.

סיסאט פנטה: אני שומע אתכם על מה אתם מדברים ואני באמת מנסה להבין אם אתם באמת מודעים למצב או שאתם מקבלים אינפורמציה רק אחד מהשני על ידי החשיבה או על ידי הכוונות הטובות שלכם.

סיסאט פנטה: אני כבן העדה וכנער שהיה בן 16 וחטף אלימות משטרתית קשה על ידי שוטרים, אני כנער שרואה את הנערים האלה ברחוב ויכול להגיד לכם שהמצב של בני העדה כלפי המשטרה הוא הבדל עצום.

סיסאט פנטה: אנחנו לא יכולים לסמוך על משטרת ישראל.

סיסאט פנטה: אנחנו זועקים שיש נערים שקבורים בבטן האדמה בגלל אש משטרתית, אנחנו מרגישים שאנחנו נרדפים על המשטרה.

סיסאט פנטה: אני באמת אומר את זה כי אני שומע אתכם מדברים בצבע קול כזה מתון ונחמד ואני בא להגיד לכם שיש זעקה ענקית והגיע הזמן שתתחילו להקשיב לאנשים בשטח, לא רק לארגונים שבדרך כלל הממסד הקים כדי להחליש את הכאב או כדי לצייר את המאבק כמרקם חלש.

סיסאט פנטה: בני העדה האתיופית סובלים מאלימות משטרתית.

סיסאט פנטה: יש לנו 13 קורבנות שאנחנו טוענים שסיבת המוות שלהם זה מפגש מול שוטרים.

סיסאט פנטה: זה לא רק יהודה ביאדגה וסלומון טקה, מה שאתם מכירים.

סיסאט פנטה: אצלנו נפתחים תיקים על ימין ועל שמאל, אצלנו בשכונות הקמתם תחנות משטרה כאילו מדובר פה בקהילה עבריינית.

סיסאט פנטה: הממסד והממשלה ובעיקר המשרד לבטחון פנים מגבים את המשטרה ואני אתן לכם דוגמה.

סיסאט פנטה: אם צ'יקו אדרי עצמו, שהוא במעמד מאוד גבוה, בא ואומר שאתיופים לא יכולים לשחק במגרש של יהודים, אנחנו רק יכולים להבין עד כמה הגזענות המשטרתית הממסדית מחלחלת עמוק עמוק בתוך התפקידים הבכירים של המשטרה.

סיסאט פנטה: חייבים לעשות שם ניקוי וניקוי יסודי.

סיסאט פנטה: וכמו שהבטיחו לנו כל פעם, איפה ועדת החקירה הממלכתית שבני העדה כל כך מייחלים לה, כל כך מצפים לה?

סיסאט פנטה: איפה כל ההבטחות שהבטחתם לנו?

סיסאט פנטה: כל הדיונים האלה הם חשובים, אבל אלה דיונים שממשיכים כבר 40 שנה ואנחנו מרגישים שאנחנו לא מתקדמים סנטימטר אחד קדימה.

סיסאט פנטה: ועוד פעם דיון שיבואו מהמשטרה ויאשימו את הקורבן ואנחנו נמשיך לצעוק, אבל לצערנו הרב אנחנו מרגישים שאתם שומעים אותנו רק בתקופת הבחירות או כשאתם מקימים כל פעם איזה ארגון או עמותה כדי לסתום לנו את הפה.

סיסאט פנטה: כמו תפקיד, שמאוד מעליב ומאוד מבדל אותנו מכלל החברה, מה זה התפקיד הזה שנקרא ממונה לשילוב יוצאי אתיופיה?

סיסאט פנטה: איך אתם הייתם מרגישים אם היה ממונה ליוצאי מרוקו או אם היה ממונה ליוצאי טוניס?

סיסאט פנטה: למה אתם לוקחים את בני העדה, מפרידים אותנו מכלל החברה ואז אתם טוענים שיש גזענות.

סיסאט פנטה: הרי הממשלה היא התשתית לגזענות הזו.

סיסאט פנטה: אז אני קורא פה ואומר לכם, אנחנו הצעירים של בני העדה, כאנשים שנלחמים כל כך הרבה זמן בשטח, תתחילו לעשות צעדים שאכן יגרמו לזה שהאלימות המשטרתית תפסיק.

סיסאט פנטה: אנחנו דורשים שהמשטרה תכיר בכל הקורבנות, בכל הקורבנות, ב-13 הקורבנות שחלקם התאבדו בגלל האלימות המשטרתית וחלקם מצאו את מותם בגלל אש, בגלל ירי של שוטר באזרחים יוצאי אתיופיה.

סיסאט פנטה: שהמשטרה תיקח אחריות, שהמשטרה תחזור בה ושתהיה ועדת חקירה ממלכתית ושיפתחו את כל התיקים, רק אז נוכל אנחנו, כבני העדה, מהשטח אני מדבר, להרגיש שיש פה מישהו ששומע את הקול שלנו.

סיסאט פנטה: אבל הוועדות האלה, הן חשובות, הוועדות האלה הן נחוצות, אבל בינתיים 40 שנה אנחנו רק שומעים ועדה ועוד ועדה ואנחנו ממשיכים לראות מפלגות מסוימות, אם זה שמאל, אם זה ימין, אם זה ימין, אם זה ליכוד ואם זה 'כחול לבן', כל המפלגות האלה בזמן הבחירות באים ואומרים לנו ומתחייבים ומנגנים לנו על הפצעים, שתהיה ועדת חקירה ממלכתית, ויום אחרי הבחירות כולם זורקים אותנו כשעירים לעזאזל.

סיסאט פנטה: אז קודם כל אני מאחל לכל בני העדה שלי שיתחזקו.

סיסאט פנטה: אין לנו מה להישבר, כמה שזה כואב אנחנו נמשיך להילחם גם בשטח, בכל מקום שנהיה בו.

סיסאט פנטה: ומשטרת ישראל, הגיע הזמן שיתחילו למזער את עצמם, יפסיקו עם פשעי השנאה כלפי אוכלוסיית יוצאי אתיופיה, יפסיקו להכות את הצעירים יוצאי אתיופיה, יפסיקו להפוך אותנו לשק אגרוף ושיתחילו לחנך את עצמם כי אנחנו לא אשמים, אנחנו הקורבנות.

סיסאט פנטה: תודה רבה.

מיכל (מיקי) חיימוביץ': תודה רבה, תודה רבה גם לך.

מיכל (מיקי) חיימוביץ': אבי ילאו, נעבור אליך.

מיכל (מיקי) חיימוביץ': אתה בטח גם שמעת את הדברים הכואבים.

אבי ילאו: טוב, אני חושב שסיסאט אמר את מרבית הדברים ולכן אני לא אחזור על מה שכבר נאמר, אני רק אוסיף דבר אחד.

אבי ילאו: מדברים על כך שיש ירידה של נתונים.

מיכל (מיקי) חיימוביץ': כן, נכון, מדברים על זה שבכלא אופק יש הרבה פחות.

אבי ילאו: אומרים שהמשטרה פחות - - - נערים ממוצא אתיופי, שפחות יש שיטור יתר, רק שהנתונים מראים שעדיין ביחס לאוכלוסייה הקהילה האתיופית עדיין סובלת משיטור יתר ומאלימות משטרתית וזה בא לידי ביטוי בנתונים.

אבי ילאו: למזלנו בתקופה הזאת אנחנו נמצאים בתקופה של קורונה ולכן זה הוריד את החיכוך, המשטרה עסוקה יותר בבלפור מאשר במה שקורה בשכונות, אבל המשטרה באופן עקבי, וגם את אמרת, היושבת ראש, שעשית את הסדרה אז, את הכתבה הזאת עם גל גבאי, זה הראה בבירור איך המנגנון הזה עובד, איך השיטה עובדת, איך טבעי לחשוד בהם.

אבי ילאו: הדבר הזה לא השתנה, עדיין זה נמצא וזה קיים וזה לא הולך ומשתפר.

אבי ילאו: שמעתי את חבר הכנסת רם בן ברק שדיבר על כך שהחברה הישראלית היא גזענית.

אבי ילאו: נכון, החברה הישראלית היא גזענית, בכל אחד מאיתנו יש את הגזען הקטן, אבל יחד עם זאת אנחנו מדברים כאן על גזענות ממסדית, על גזענות שצריך וחובה לטפל בה.

אבי ילאו: אנחנו נמצאים באיזה שהוא אקלים שיש פה גזענות נגד אתיופים, נגד ערבים, נגד חרדים, נגד כל מיני קבוצות, יחד עם זאת בסוף אנחנו רואים שהאלימות הזאת מופנית ביתר שאת כאשר מדובר בישראלים ממוצא אתיופי.

אבי ילאו: אנחנו רואים את זה פעם אחר פעם, אנחנו ראינו את המקרה של סלומון טקה וגם את הסיפור של יהודה ביאדגה ואנחנו ראינו גם עכשיו, רק לפני כמה שבועות, ראינו איך שוטרים רודפים אחרי נער ברמלה, ילד בן 13-12, אני לא זוכר בדיוק בן כמה הוא היה, שעוצרים אותו ומצלקים את נפשו.

אבי ילאו: הילד הזה גדל במציאות שבה הוא רואה את השוטרים ככאלה שתופסים אותו כחשוד הטבעי.

אבי ילאו: התיקים האלה נסגרים בדרך כלל, כי אין באמת סיבה, אבל הצלקת נשארת שם והחוויה הזאת וראינו אותה גם בצפון ואנחנו רואים אותה בכל מיני מקומות, זה דבר שהוא בלתי מתקבל על הדעת.

אבי ילאו: צריך להגיד, מדינת ישראל הבינה שיש גזענות ממסדית ולשם כך הקימה את היחידה הממשלתית לתיאום המאבק בגזענות, יחד עם זאת בסוף צריך להגיד שלא באמת יש ליחידה סמכויות.

אבי ילאו: היא עושה את מה שהיא עושה במסגרת הכלים שיש לה, אבל כדי שהיחידה הזאת תהיה אפקטיבית צריך שיהיו סמכויות, סמכויות שהם יוכלו באמת לעשות את מלאכתם נאמנה ולבצע את המלאכה שלשמה הם בכלל הוקמו.

מיכל (מיקי) חיימוביץ': אבי, לאיזה סמכויות אתה מתכוון?

מיכל (מיקי) חיימוביץ': תנסה לקחת אותנו ברמה הפרקטית, מה אין להם שצריך להיות להם?

אבי ילאו: היום ברמה הפרקטית הגוף הזה, היחידה הזאת, מתנהלת בצורה וולונטרית.

אבי ילאו: אין לה סמכות, לצורך העניין, לדרוש תשובות ממח"ש.

אבי ילאו: מח"ש זה גוף שאנחנו יודעים שהוא בלתי יעיל בעליל.

אבי ילאו: אפילו את הדבר האלמנטרי של לבוא ולדרוש ולהתערב בכל מיני תהליכים שקורים אין ליחידה סמכות.

מיכל (מיקי) חיימוביץ': גם הוועדה הזאת מסכימה.

סעיד אלחרומי: זו ועדה או מִנהלת, מה הגוף הזה?

מיכל (מיקי) חיימוביץ': תיכף אנחנו נדבר עם מי שעומד בראש ה - - -

אבי ילאו: הגוף הזה בהגדרה היה אמור להיות גוף שלמעשה נאבק בגזענות.

אבי ילאו: זה מה שהוא היה אמור להיות, עכשיו מה שיש בשטח זה שהגוף הזה עוסק, בגלל שאין לו סמכויות שמעוגנות בחקיקה, הוא עסוק בלתאם ולתווך בין גורמים שונים כאלה ואחרים.

אבי ילאו: הרי ראינו שהיו מקרים שהיחידה לא יכלה לטפל בהם כי אין לה סמכות, לכן צריך לעגן את הסמכויות של היחידה הזאת בחקיקה, כי היחידה הזאת יכולה להביא פתרון.

אבי ילאו: אני לא אומר שהיחידה לא עושה כלום, אבל היחידה עושה, בעיניי לא מספיק, היא יכולה לעשות הרבה יותר וזה משהו שכרוך בזה שאין לה סמכויות.

אבי ילאו: אגב, ראינו את המקרה שהיה בקרית גת, עם הרב הבלין, שדרש שעובדות ממוצא אתיופי לא יעבדו במסעדה כי הן ספק יהודיות.

אבי ילאו: גם אז כשהיחידה התערבה אותו רב הגדיל לעשות והלך לתבוע את ראש היחידה כי אין לו סמכות להתערב בעניין הזה.

אבי ילאו: אז יש פה בעיה.

אבי ילאו: מצד אחד מבינים שיש פה גזענות ממסדית וצריך לטפל בה, אבל הכלים שמעניקים הם לא כלים מספיק חזקים, לא מספיק משמעותיים.

אבי ילאו: אני מקווה שהוועדה הזאת תקדם את הנושא של עיגון של הסמכויות של היחידה הממשלתית לתיאום המאבק בגזענות כי כרגע, בעיניי לפחות, זה הגוף היחיד שיכול לטפל ואני לא רואה גופים אחרים שמטפלים בצורה מיטבית בנושא הזה של הגזענות.

מיכל (מיקי) חיימוביץ': אנחנו תיכף נפנה לנציגים גם של הגוף הזה וגם של המשרד לבטחון פנים, אבל אולי עוד רשות דיבור אחרונה מבחינת הפעילים.

מיכל (מיקי) חיימוביץ': זוהר דמסה.

מיכל (מיקי) חיימוביץ': אהלן.

מיכל (מיקי) חיימוביץ': הייתי חייבת לתת לאישה גם.

מיכל (מיקי) חיימוביץ': בבקשה, זוהר.

זוהר דמסה בלאו: שלום.

מיכל (מיקי) חיימוביץ': שלום וברכה.

זוהר דמסה בלאו: אז שמי זוהר בלאו דמסה, אני אמא לשלושה ילדים ואני תושבת העיר רמלה ואני אמא מודאגת.

זוהר דמסה בלאו: אני פעילה חברתית, אני עובדת נוער לשעבר.

זוהר דמסה בלאו: אני חייבת להגיד שזו פעם ראשונה שאני משתתפת בוועדה ואני יודעת שוועדות כאלה התקיימו בעבר.

זוהר דמסה בלאו: אני חושבת שכולם כבר יודעים מה צריך לעשות, הוועדות האלה, אבל תכלס לא עושים שום דבר.

זוהר דמסה בלאו: ואני מדברת באמת מתוך - - -

מיכל (מיקי) חיימוביץ': אז אם את יכולה, זוהר, תמקדי אותנו באמת.

מיכל (מיקי) חיימוביץ': תיכף אנחנו נעבור באמת לנציגי המשטרה ולנציגי הגוף הזה המיוחד, תנסי למקד אותנו, אני מתנצלת שאין לנו הרבה זמן, במה הם טועים?

זוהר דמסה בלאו: קודם כל המפגש הראשוני בין שוטרים לנערים.

זוהר דמסה בלאו: אני עובדת נוער, אני יודעת איך המפגשים בין השוטרים לבין הנערים מתקיימים, אני יודעת איך הטיפול ברגע שנער נעצר מתבצע בתוך תחנות המשטרה.

זוהר דמסה בלאו: אני רוצה לתת דוגמה את המקרה האחרון שקרה ברמלה, שני נערים, נער במקרה הזה שראו אזוק, נשלח למעצר ובסופו של דבר התיק נסגר.

זוהר דמסה בלאו: אני פחות רוצה להיכנס לכל מה שהיה שם, כי זה באמת של המשפחה, בסופו של דבר מה שיצא זה שגם השוטר, הבלש שנראה בסרטון, תובע היום צעירים על הוצאת דיבה, על זה שצילמו אותו והפיצו את הסרטון.

זוהר דמסה בלאו: אני בתור אחת שעבדתי קרוב לעשר שנים עם נוער, נתתי להם כלים, אני אומרת להם: אל תרוצו אם לא עשיתם שום דבר.

זוהר דמסה בלאו: כל מיני כלים שנתתי להם, אבל בסופו של דבר המפגש הזה בין השוטר לבין הנערים האלה, הם חוטפים מכות ברגע שהם לא בורחים, אז יש פה משהו שהוא רקוב בתוך משטרת ישראל.

זוהר דמסה בלאו: הנערים האלה שנעצרו הם באמת מצולקים, כמו שהרבה אמרו, הנערים האלה רואים ניידת והם בורחים, רק מלראות את הניידת הם בורחים.

זוהר דמסה בלאו: אני לא מבינה, רוצים ליצור אמון?

זוהר דמסה בלאו: אז בואו תעשו את עבודת השטח אצלכם, בתוך המשטרה, כי אצלנו אנחנו עושים את זה.

זוהר דמסה בלאו: אנחנו כאימהות, כפעילים חברתיים.

זוהר דמסה בלאו: גם הוועדה הזו שמתקיימת היום, למה אני אמורה לדעת עליה רק יום לפני בדקה ה-90?

זוהר דמסה בלאו: למה אין פה מספיק נציגוּת עם עוד פעילים שבאמת נמצאים בשטח וכן מכירים את העבודה ואת הזעקה של הנערים והצעירים, אלה שמלווים?

מיכל (מיקי) חיימוביץ': אנחנו נתקן את זה בפעם הבאה.

מיכל (מיקי) חיימוביץ': אני לא יודעת למה באמת.

מיכל (מיקי) חיימוביץ': כמו שאמרתי, זה רק דיון ראשון והוא קצר ואנחנו לא נספיק היום למצות ולהיכנס באמת, אבל אני רוצה להודות לך שהצטרפת אלינו ושאמרת את הדברים.

זוהר דמסה בלאו: אני רק רוצה לבקש דבר אחד.

זוהר דמסה בלאו: שוב, נער נעצר, בבקשה, שוטרים, תתקשרו להורים, כי זה לא מה שקורה.

זוהר דמסה בלאו: נערים, מתחקרים אותם כשהם שם לבד, גם זה קורה.

מיכל (מיקי) חיימוביץ': כן, תודה רבה.

מיכל (מיקי) חיימוביץ': אז שי יאסו, רב פקד.

סונדוס סאלח: המפקד של מחוז ירושלים לא היה צריך להיות?

מיכל (מיקי) חיימוביץ': זה בדיון הבא.

מיכל (מיקי) חיימוביץ': שלום לך.

מיכל (מיקי) חיימוביץ': את ראש תחום שילובם של יוצאי אתיופיה במשטרה?

יפעת שקלר: בוקר טוב.

יפעת שקלר: אני לא יודעת אם אתם רואים אותי, אבל נמצא לידי שי יאסו.

יפעת שקלר: שי כבר לא רפ"ק, לשי הוענקה דרגת סגן ניצב בשבוע שעבר.

מיכל (מיקי) חיימוביץ': ברכות.

יפעת שקלר: ובכך הוא מצטרף בעצם לרשימת הקצינים שמקודמים במשטרת ישראל מתוך קצינים שהם יוצאי אתיופיה.

יפעת שקלר: אני האזנתי בקשב רב לדברים שנאמרו, מיקי, אני רוצה להודות בשמי ובשם חבריי שנמצאים בדיון ופועלים יום יום על ההזדמנות להשתתף איתכם בדיון.

יפעת שקלר: אני מאוד חושבת שזה נכון מה שאת עושה, לקיים דווקא את הדיון עכשיו כשיש זמן ויכולת להתדיין ולא ברגע של משבר.

יפעת שקלר: אני שומעת את הכאב, אנחנו שומעים את הכאב יום יום, אני רואה פה נציגים מהאגודה לזכויות האזרח שהיו איתנו בקשר לאחרונה וסיכמנו איתם על המשך תהליך של עבודה.

יפעת שקלר: אני רוצה להגיד שמאז ארבע השנים שחלפו מאז שעשית את הסרט התרחשו הרבה מאוד דברים, בוודאי מאז אוקטובר 2000.

יפעת שקלר: אני הייתי במשטרה באוקטובר 2000, אני חושבת שלא ניתן להכיר את המשטרה של אז ואת המשטרה של היום, אבל גם בחמש השנים האחרונות נעשו פעולות מערכתיות, רחבות היקף שמשפיעות וישפיעו על המשטרה.

יפעת שקלר: אני אשמח גם לתאר איזה פעולות נעשות

מיכל (מיקי) חיימוביץ': אם כך, כיוון שזמננו קצר, אני ממש מתנצלת, ואני ממש רוצה לתת לו את האפשרות לדבר, אולי נשתף את עורך הדין אווקה זנה.

יפעת שקלר: אני רק אגיד לגבי עורך הדין אווקה זנה.

יפעת שקלר: אנחנו שותפים במסגרת מכלול הפעילויות ומכלול הדברים שנעשו.

יפעת שקלר: באוקטובר 2019 הוקמה במשטרת ישראל היחידה לשוויון מגדרי וגיוון תרבותי, היה חשוב לנו להשאיר גם את הזווית של שוויון מגדרי וגם גיוון תרבותי.

יפעת שקלר: היחידה ממוקדת פנימה לתוך התודעה ולתוך עבודת התודעה שצריכה להיעשות בתוך הארגון ונעשית יום יום על בסיס דברים שנעשו בשנים האחרונות, אבל בהחלט לוקחת צעד אחד קדימה.

יפעת שקלר: הדבר החשוב ביחס לאווקה הוא לומר שאני מוניתי כממונה מטעם המשטרה למניעת גזענות, יש לאווקה ולנו קשר.

מיכל (מיקי) חיימוביץ': אני ממש מתנצלת, אבל אין לנו הרבה זמן ואני אשמח לדבר עם אווקה עצמו.

מיכל וונש: גברתי היושבת ראש, אם רק אפשר להציע שעורך דין זנה יתמקד, כיוון שהיה לנו דיון בנושא הזה בעלייה וקליטה, בנושא שהעלה אבי ילאו, וזה הסמכויות של היחידה החסרות.

מיכל (מיקי) חיימוביץ': בהחלט.

מיכל (מיקי) חיימוביץ': בבקשה, אז אם אתה יכול להתמקד בסוגיה הזאת.

מיכל (מיקי) חיימוביץ': אם הקימו יחידה כזאת, אבל ליחידה הזאת אין סמכויות אמיתיות, אז מה הועילו?

אווקה זנה: אז אני אומר, קודם כל היחידה הוקמה בהחלטת הממשלה ב-2017 ועיקר התפקיד שלה זה לתאם את המאבק בגזענות וככה הממשלה החליטה.

אווקה זנה: לשמחתי הרבה והבשורה למעשה היום היא שלפני חודש ועדת העלייה והקליטה, וחברת הכנסת וונש כבר ציינה את זה, הנושא הזה של היעדר סמכויות שיאפשרו לנו לפעול בשם הציבור עלה בצורה מאוד ברורה והיום יש החלטה גם במשרד המשפטים וגם עם שר המשפטים להסדיר את הסמכויות שלנו.

אווקה זנה: מה יהיו, אנחנו דנים בהן ויש החלטה עקרונית לקדם את הנושא הזה.

אווקה זנה: ברשותכם אני אומר במספר מילים מצומצמות, קודם כל הנושא של השיטור, אני מכיר גם את יפעת ואנחנו עובדים ביחד, אבל יש לנו מחלוקת מקצועית באופן שבו צריכים לטפל במה שאנחנו קוראים שיטור יתר, אלימות שוטרים, פרופיילינג.

אווקה זנה: היום זה כבר לא היחידה אומרת את זה.

אווקה זנה: אנחנו עוסקים בפרקטיקות של שיטור, זה לא רק ליוצאי אתיופיה, אוכלוסיות מוחלשות, יש היררכיות חברתיות בחברה הישראלית שבהן מתמקדים במשטרה והחברים שלי ציינו את זה.

אווקה זנה: אני באופן אישי חששתי מאוד כשהחופש הגדול הגיע והחופש הגדול נפתח באירועים חריגים, קלאסיים, של שיטור יתר.

אווקה זנה: האחד, החברים ציינו כאן ברמלה.

אווקה זנה: באמת התיקים נסגרו, נערים נעצרו ברחוב, נאזקו תוך רמיסה והפרה של החוק, כל חוק אפשרי, ביחס לקטינים בני ה-13 וה-14.

אווקה זנה: השני בחדרה, ששוטר רודף אחרי תלמיד, שולף אותו מתוך בית הספר לקראת מבחן בגרות, שוב, תוך רמיסה וזלזול בזכויות של אותם צעירים.

אווקה זנה: כך נראית אלימות שוטרים וכך נראה שיטור יתר ואם השוטרים שעושים את הדברים האלה נמצאים בתוך המערכת זו בעיה.

אווקה זנה: עכשיו אני אגיד לך, יש עוד תופעה.

אווקה זנה: אנחנו ביקשנו לקבל נתונים היום לעשות השוואה לגבי היקף התיקים שנפתחים ליוצאי אתיופיה, במרכאות.

מיכל (מיקי) חיימוביץ': אי אפשר לקבל את הנתונים האלה.

אווקה זנה: אנחנו נחכה לזה, אנחנו נקבל את זה, אני מניח שזה נמצא בעבודה, אבל אני יכול לומר לכם שאחד הדברים שאותנו מטרידים זה האפקט של פתיחת תיקים.

אווקה זנה: למשל שיטור יתר קלאסי, כאשר יוצאי אתיופיה מפגינים, כשאין ממש ראיות נגדם, פותחים נגדם תיקים, בודקים אם יש להם עוד רישיונות להחזיק ולאנשים נשללים רישיונות נשק ואנשים מאבדים את הפרנסה שלהם.

מיכל (מיקי) חיימוביץ': אווקה, תודה.

מיכל (מיקי) חיימוביץ': אתה מעלה בדיוק את הסוגיות המדויקות שצריך בהן לטפל.

אווקה זנה: משפט אחרון.

אווקה זנה: ואחרי כל זה אני אומר, יש לנו משטרה אחת, אני מוניתי על ידי הממשלה לטפל בכל התופעה הזאת של שיטור יתר ופרופיילינג, אני עושה את זה מתוך אהבה ורצון לשנות את החברה ואני עושה את זה כדי שאנחנו נוכל לחיות חופשיים בארצנו, כמו כולם.

מיכל (מיקי) חיימוביץ': תודה רבה.

מיכל (מיקי) חיימוביץ': עורכת הדין גבריאלה פיסמן, ייעוץ וחקיקה פלילי.

מיכל (מיקי) חיימוביץ': אנחנו יודעים שיש צוות שהוקם בראשות המשנה ליועמ"ש רז נזרי לפני יותר משנה על ידי היועמ"ש וממלא מקום המפכ"ל ובאמת במטרה להמליץ על צעדים מעשיים לשיפור הטיפול וההתייחסות מצד מח"ש והמשטרה.

מיכל (מיקי) חיימוביץ': איפה זה עומד?

גבריאלה פיסמן: אני לא אוכל כרגע להתייחס להמלצות הצוות, הן עדיין לא אושרו על ידי היועץ, אז אני אבקש להתייחס אליהן - - -

מיכל (מיקי) חיימוביץ': אז כלומר יש המלצות, אבל הן עדיין לא אושרו לפרסום.

מיכל (מיקי) חיימוביץ': כלומר הצוות סיים את עבודתו?

גבריאלה פיסמן: הצוות השלים את עבודתו, הדברים עדיין בבחינה של היועץ המשפטי לממשלה, אז אני אבקש כרגע לא להתייחס לזה.

מיכל (מיקי) חיימוביץ': אני מבינה, אבל אני שואלת, מתי הוא יתכנס, מתי זה נכתב, מתי זה יפורסם?

מיכל (מיקי) חיימוביץ': למה זה עדיין לא פורסם?

גבריאלה פיסמן: שוב, הדברים נמצאים כרגע בבחינה של היועץ המשפטי לממשלה, אני לא יכולה להתייחס.

גבריאלה פיסמן: כשיהיו לי תשובות אני אשמח לספק לוועדה.

גבריאלה פיסמן: אני כן אגיד שמשרד המשפטים עשה רבות בהקשר של שיטור יתר נגד יוצאי אתיופיה, החל בוועדת פלמור שהייתה בראשות מנכ"לית משרד המשפטים אמי פלמור, שכתבה את דוח המאבק בגזענות ובעקבותיו - - -

מיכל (מיקי) חיימוביץ': שנעשתה שם עבודה מקיפה ורצינית ואנחנו כבר שלוש שנים אחרי פרסום הדוח הזה.

גבריאלה פיסמן: נכון, אבל יש שורה ארוכה של המלצות שחלקן הגדול כבר לא רק יצא לפועל, אלא מיושם בשטח, לרבות הנושא של שיטור - - -

מיכל (מיקי) חיימוביץ': אבל הנה, את שומעת את הקולות מהשטח.

מיכל (מיקי) חיימוביץ': הקולות מהשטח מעידים על כך שהדברים הבסיסיים ביותר עדיין לא השתנו.

גבריאלה פיסמן: אני חושבת שאנחנו מדברים על אכן תרבות שמוטמעת בכל אחד מאיתנו, הדברים קשים לשינוי, אנחנו מדברים על לשנות הלכי רוח.

גבריאלה פיסמן: יש עבודה רבה מאוד שנעשית גם אצלנו וגם במשטרה.

גבריאלה פיסמן: הנושא של מצלמות גוף כן משנה את אופן ההתנהלות של שוטרים, את השקיפות, את יכולת הפיקוח והבקרה, התייחסנו לזה גם בדיון שהיה בשעתו בהקשר של מצלמות גוף.

גבריאלה פיסמן: יש שורה של צעדים שנעשית במחלקה לחקירת שוטרים, יש פה גם נציגת מח"ש שאם תידרש היא תוכל להתייחס לזה.

מיכל (מיקי) חיימוביץ': את יודעת שגם לדיון הזה, כמו לדיונים אחרים קודמים, אנחנו ביקשנו ממח"ש מספרים ונתונים וכרגיל מח"ש לא מסוגלת לספק את המספרים והנתונים האלה, כי אין שום ניתוח באמת אמיתי של כמה תלונות יש שקשורות לישראלים יוצאי אתיופיה.

מיכל (מיקי) חיימוביץ': אין חיתוך כזה בכלל.

גבריאלה פיסמן: שוב, אני מכירה את הטענות ודיברנו עליהן גם בעבר ואני חושבת שנכון יותר שתשמעו ממח"ש את הסיבות בהקשר הזה.

מיכל (מיקי) חיימוביץ': אני רק אומרת שביקשנו, אבל לא נקבל, זה לא יעזור.

מיכל (מיקי) חיימוביץ': אין להם פשוט.

גבריאלה פיסמן: האינדיקציות האלה אכן לא קיימות כרגע ונעשית עבודה בהקשר הזה.

גבריאלה פיסמן: אני באמת חושבת שנכון יותר לשמוע את ההתייחסות של מח"ש.

סעיד אלחרומי: המצב לא יהיה יותר טוב מכלל האוכלוסייה, מח"ש סוגרת את התיקים.

מיכל (מיקי) חיימוביץ': לא, אני רק מקווה שכל מה שקורה במח"ש ישתנה בתקופה הקרובה לאור לפחות הניסיון לעשות שם איזה שהיא רפורמה.

גבריאלה פיסמן: ביקשתם ספציפית לדיון הזה נתונים?

מיכל (מיקי) חיימוביץ': כן, ביקשנו.

מיכל (מיקי) חיימוביץ': יש לי אפילו התייחסות פה לקראת הדיון, אם אתם רוצים את התשובות.

מיכל (מיקי) חיימוביץ': בפגישה שלנו לפני כמה שבועות אנחנו עדכנו שמח"ש השיבה שאין באפשרותה לפלח נתונים לפי קבוצת האוכלוסייה של המתלונן.

גבריאלה פיסמן: זה בדיון הקודם, לא לקראת הדיון הזה.

מיכל (מיקי) חיימוביץ': כן.

מיכל (מיקי) חיימוביץ': וגם המשטרה נתנה את אותה תשובה.

מיכל (מיקי) חיימוביץ': מה שאת בעצם אומרת לנו זה שעוד אין המלצות ואין פרסומים ואין כלום, אין לנו עם מה לעבוד בעצם.

גבריאלה פיסמן: אני אומרת שיש תהליך מאוד ממושך ועמוק שמתייחס למכלול מאוד רחב של היבטים שכרגע אין לנו אפשרות להביא אותו בפני הוועדה ואני מקווה שנוכל להביא בקרוב.

מיכל (מיקי) חיימוביץ': את יכולה להתחייב על איזה שהוא טווח זמן בפני הוועדה כדי שאנחנו לקרוא כאן ולכנס את הוועדה בעוד, חודש?

מיכל (מיקי) חיימוביץ': חודש וחצי.

גבריאלה פיסמן: אני יכולה לבדוק ולחזור אליכם עם תשובה.

מיכל (מיקי) חיימוביץ': אני אשמח מאוד.

מיכל (מיקי) חיימוביץ': אז אם כך אני מתנצלת, שוב, בפני כל הנוכחים שהגיעו לוועדה, אם בזום ואם באופן פיזי, על כך שאנחנו היום עשינו את הדיון הזה יותר קצר ממה שתוכנן ואנחנו רק כאילו גירדנו את פני השטח כי הפצע הוא עמוק וגדול ואין לי שום כוונה שלא לטפל בו, יש לי את כל הכוונה והוועדה הזו תעסוק בזה עוד בהרחבה.

מיכל (מיקי) חיימוביץ': אנחנו נחכה לתשובה מכם מתי נוכל לשמוע כאן בפני הוועדה את המסקנות שלכם ואנחנו נחזור ונבדוק גם את המשטרה וגם את הגופים האחרים בדרך שבה הם מתנהגים עם הבעיה הקשה הזאת שאנחנו מכירים ויודעים.

מיכל (מיקי) חיימוביץ': אנחנו נפרסם את - - -

גבריאלה פיסמן: לגבי ההמלצות של היועץ המשפטי לממשלה ביחס למח"ש, זה כן משהו שאני חושבת שכדאי להרחיב לגביו, נמצאת כאן נציגת מח"ש והיא תוכל להתייחס.

גבריאלה פיסמן: היא נמצאת בזום.

מיכל (מיקי) חיימוביץ': אם היא יכולה ממש בשלוש דקות, כי זה הזמן שנותר לנו.

מיכל (מיקי) חיימוביץ': מי זאת?

הלה ירון אדלמן: אני, עורכת דין הלה ירון אדלמן מהמחלקה לחקירות שוטרים.

מיכל (מיקי) חיימוביץ': אז בבקשה אם את יכולה לתת לנו, אני מתנצלת על קוצר הזמן, אבל שלוש דקות.

הלה ירון אדלמן: אין בעיה.

הלה ירון אדלמן: אז באמת במסגרת המסקנות וההחלטות של היועץ לגבי רפורמה במח"ש וניסיון גם לטייב את עבודת המחלקה וגם להגביר את אמון הציבור יש כמה היבטים שמתייחסים גם אל הנושא הזה של לשים את האלמנט של הגזענות במודעות בכמה היבטים.

הלה ירון אדלמן: קודם כל בתיקים שבהם יש איזה שהוא היבט גזעני, או חשד להיבט גזעני, ההחלטה בהם תתקבל רק על דעת מנהלת מח"ש.

הלה ירון אדלמן: הדבר השני מתוך ההחלטה של היועץ, שקיבלה תוקף על ידי שר המשפטים, זה הנושא של גיוון תעסוקתי ודאגה שיהיה ייצוג הולם לאוכלוסיות בתוך העבודה של מח"ש שגם זה דבר שיטייב את העבודה שלנו בנגישות וגם יגביר את אמון הציבור.

הלה ירון אדלמן: ובצד הדברים האלה אנחנו גם נמצאים בקשר עם היחידה למאבק בגזענות כשתוכנית העבודה שלנו כוללת לתקופה הקרובה, הקורונה קצת טרפה את הקלפים מבחינת היכולת ליישם את זה, אבל הדרכות והטמעה של בחינת היבטים גזעניים באירועים שלנו לפעמים נראים שגרתיים, אז להסתכל עליהם גם על ההיבט הגזעני שיכול להיות להם מעבר רק להיבט שאנחנו רגילים לבחון אותו.

הלה ירון אדלמן: דיבר אווקה על האירוע בחדרה שהוא אירוע לכאורה שבדרך כלל הוא לא אירוע פלילי, אבל בגלל החריגות שבו ובגלל החשש שיש בו אלמנטים גזעניים אנחנו נכנסנו לבדיקה שלו על מנת לשים את הפוקוס וזה הדבר רק באמת מהשבועיים האחרונים.

מיכל (מיקי) חיימוביץ': אני שמחה על כך.

מיכל (מיקי) חיימוביץ': אני מתנצלת שאני צריכה לקטוע אותך, אבל אנחנו פשוט חייבים לעבור לדיון הבא.

מיכל (מיקי) חיימוביץ': אני צריכה לסכם את הדיון הזה.

מיכל (מיקי) חיימוביץ': אני קודם כל מודה לכל חברי הכנסת שהגיעו, לכל מי שהגיע פיזית ולמי שהשתתף איתנו בזום.

מיכל (מיקי) חיימוביץ': אנחנו רשמנו לפנינו את הודעתו של ראש היחידה למיגור הגזענות במשרד המשפטים, עורך דין אווקה זנה, לפיה גם בחודשי הקיץ כעת נמשכים מקרים של שיטור יתר ומעצר של קטינים בני העדה האתיופית.

מיכל (מיקי) חיימוביץ': כמו כן שמעה הוועדה את העדויות של הפעילים מהשטח על המשך המגמות של שיטור היתר.

מיכל (מיקי) חיימוביץ': הוועדה רשמה לפניה את הודעת עורכת הדין גבי פיסמן ממשרד המשפטים לפיה אין באפשרותה למסור לוועדה פרטים אודות פעילות הצוות לשיפור הטיפול בתלונות יוצאי אתיופיה במח"ש.

מיכל (מיקי) חיימוביץ': הוועדה דורשת התייחסות לפעילות הצוות הזה תוך חודש, אלא אם כן תגידי לנו שזה תוך שבועיים ואנחנו נשמח עוד יותר, אבל אם כך נשאיר את זה בתוך חודש.

מיכל (מיקי) חיימוביץ': אנחנו יוצאים לשלוש וחצי דקות הפסקה וממשיכים עם הדיון הבא.

מיכל (מיקי) חיימוביץ': תודה רבה.